**Zákazka s nízkou hodnotou (civilná)**

**podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov**

**(realizovaná formou výzvy na predkladanie ponúk)**

**Výzva na predkladanie ponúk**

**1. Obstarávateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina

Obchodný register: Okresný súd Žilina, Oddiel: Sro, Vložka číslo: 3510/L IČO:                           36 007 099

Kontaktná osoba:       Ing. Peter Ďurkovský, oddelenie verejného obstarávania
Telefón:                      +421415660168
E-mail:                        peter.durkovsky@dpmz.sk

Postup obstarávania: Dopravný podnik mesta Žiliny s.r.o. postupuje pri obstarávaní tejto zákazky ako obstarávateľ vykonávajúci vybrané činnosti v odvetví dopravy podľa § 9 ods. 6 a 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

 Zákazka je obstarávaná postupom zákazky s nízkou hodnotou (ďalej aj ako „zákazka“) podľa § 117 vyššie cit. zákona.

**2. Názov zákazky**

**Modernizácia označovačov cestovných lístkov**

**3. CPV kód predmetu obstarávania**

Spoločný slovník obstarávania (Hlavný slovník):

30211500-6 Centrálne riadiace jednotky (CPU) alebo procesory

31731100-0 Moduly

**4. Druh zákazky**

Tovar

**5. Predpokladaná hodnota zákazky**

Predpokladaná hodnota zákazky: 25 200,00 EUR bez DPH

**6. Opis predmetu zákazky a jeho technická špecifikácia**

Predmetom zákazky je modernizácia označovačov cestovných lístkov, ktorými sú vybavené vozidlá obstarávateľa, ktoré zabezpečujú mestskú hromadnú dopravu v meste Žilina.

Podrobný opis predmetu zákazky a jeho technická špecifikácia sú uvedené v **Prílohe č. 1** Výzvy na predkladanie ponúk.

Predmetná zákazka nie je rozdelená na časti.

Variantné riešenia sa nepripúšťajú.

Elektronická aukcia sa neuplatňuje.

**Informácia k obhliadke:**

K obstarávanému predmetu zákazky sa obhliadka nerealizuje.

**7. Forma zmluvného vzťahu**

Objednávka (elektronická) vystavená a doručená jednému úspešnému uchádzačovi na celý predmet zákazky opísaný a špecifikovaný v Prílohe č. 1 Výzvy na predkladanie ponúk.

Obstarávateľ predpokladá, že úspešnému uchádzačovi zašle objednávku na predmet zákazky bezodkladne po vyhodnotení ponúk predložených na predmet zákazky. Informácie týkajúce sa lehoty dodania sú uvedené v Prílohe č. 1 tejto Výzvy (v poznámke pod Tabuľkou č. 2).

**8. Financovanie predmetu zákazky**

Obstarávateľ neposkytne úspešnému uchádzačovi finančné zálohy ani preddavky na realizáciu predmetu zákazky.

**9. Jazyk v predmetnom verejnom obstarávaní a komunikácia**

**9.1** Ponuka a tiež doklady v nej predložené, musia byť vyhotovené v štátnom jazyku Slovenskej republiky, t.j. v slovenskom jazyku. Doklady a informácie v písomnej forme predložené v cudzom jazyku musia byť zároveň predložené aj ako úradný preklad týchto dokladov a informácií do štátneho, t.j. do slovenského jazyka. Výnimka platí pre doklady predložené v českom jazyku. Tieto sú plne akceptované. Úradný preklad dokumentov a informácií z cudzieho jazyka do českého jazyka je akceptovaný.Vyššie uvedené platí aj pre komunikáciu medzi záujemcom/uchádzačom a obstarávateľom (napr. v procese vysvetľovania a pod.), pokiaľ výslovne nie je uvedené inak.

V prípade zistenia porušenia ustanovení bodu 9.1 zo strany záujemcu/uchádzača si obstarávateľ vyhradzuje právo nezaradiť ponuku takého uchádzača do vyhodnotenia na základe hodnotiaceho kritéria podľa bodu 11. Výzvy a vylúčiť uchádzača z predmetného obstarávania zákazky.

**9.2 Komunikácia a spôsob výmeny informácií:**

-zaslanie výzvy na predkladanie ponúk subjektom: e-mailom;

-vysvetľovanie informácií uvedených vo Výzve na predkladanie ponúk a týkajúcich sa predmetu zákazky: e-mailom (platí aj pre záujemcu, ktorý žiada obstarávateľa o vysvetlenie);

-predkladanie ponúk uchádzačom: **výhradne v listinnej forme** (bližšie bod 12. Výzvy);

-vysvetľovanie informácií uvedených v dokladoch ponuky uchádzača: e-mailom;

-informácia o výsledku vyhodnotenia ponúk zaslaná uchádzačom: e-mailom;

-doručenie objednávky na predmet zákazky úspešnému uchádzačovi: e-mailom;

-komunikácia v iných veciach súvisiacich so zákazkou: e-mailom;

V prípade zistenia porušenia ustanovení bodu 9.2 zo strany záujemcu/uchádzača si obstarávateľ vyhradzuje právo nezaradiť ponuku takého uchádzača do vyhodnotenia na základe hodnotiaceho kritéria podľa bodu 11. Výzvy a vylúčiť uchádzača z predmetného obstarávania zákazky.

**10. Ponuka uchádzača bude pozostávať z predloženia nasledovných dokladov:**

Uchádzač predloží obstarávateľovi v lehote do uplynutia termínu na predkladanie ponúk nasledovné doklady:

**1)**Uchádzač predloží doklad – **Opis predmetu zákazky, jeho technická špecifikácia a návrh na plnenie kritérií.** Tento dokument je **Prílohou č. 1** tejto Výzvy. Uchádzač vyplní v dokumente všetky požadované údaje (miesta označené žltým podfarbením) a tento podpísaný dokument predkladá obstarávateľovi v ponuke vyhotovený ako originál v listinnej forme.

**2) Doklady** **preukazujúce osobné postavenie uchádzača (podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov)**

**a)**Splnenie podmienky účasti podľa **§ 32 ods. 1 písm. f)** zákona č. 343/2015 Z. z. o verejnom obstarávaní a o zmene a doplnení niektorých zákonov uchádzač preukáže doloženým **čestným vyhlásením**, v ktorom okrem iných skutočností čestne vyhlasuje a podpisom potvrdzuje, že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu. Predmetná podmienka účasti je obsahom bodu 1) Čestného vyhlásenia.

Uchádzač použije formulár čestného vyhlásenia uvedený v **Prílohe č. 2** tejto Výzvy. Uchádzač v Prílohe č. 2 vyplní údaje o obchodnom mene (názve) uchádzača, uvedie adresu svojho sídla (miesta podnikania), uvedie svoje IČO. Uchádzač uvádza všetky tieto údaje v súlade s údajmi uvedenými v obchodnom, resp. živnostenskom registri. Uchádzač nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za uchádzača, ktorá dokument podpíše. Vhodné je potvrdiť dokument pečiatkou organizácie uchádzača. Uchádzač dokument  predkladá ako súčasť ponuky vyhotovený ako originál v listinnej forme.

**b)**Splnenie podmienky účasti podľa **§ 32 ods. 1 písm. e)** zákona č. 343/2015 Z. z. o verejnom obstarávaní a o zmene a doplnení niektorých zákonov uchádzač preukáže doloženým **dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu zákazky**. Nakoľko obstarávateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (uchádzačom) **so sídlom na území Slovenskej republiky**, že v zmysle vyššie cit. zákona tieto subjekty nemusia predkladať požadovaný doklad podľa písmena b) tohto bodu Výzvy, nakoľko si ho obstarávateľ dokáže zabezpečiť a skutočnosti overiť v príslušnom informačnom systéme verejnej správy. Uchádzači so sídlom mimo územia Slovenskej republiky predkladajú doklad podľa písm. b) tohto bodu Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla uchádzača). Nie je požadovaný úradne overený doklad. Doklad sa v ponuke predkladá v listinnej forme.

Pre uchádzačov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov) a majú skutočnosť podľa § 32 ods. 1 písm. e)platne zapísanú podľa vyššie cit. zákona, tak tieto subjekty (uchádzači) nepredkladajú doklad podľa písm. b) tohto bodu Výzvy a obstarávateľ si túto skutočnosť overí náhľadom do Zoznamu hospodárskych subjektov.

**Upozornenie týkajúce sa predkladania dokladov podľa bodu 10 Výzvy na predkladanie ponúk:** Obstarávateľ upozorňuje záujemcov/uchádzačov, že pokiaľ obstarávateľ v procese vyhodnotenia ponúk zistí v ponuke uchádzača chýbajúci doklad a tento doklad obstarávateľ nedokáže zabezpečiť iným vhodným spôsobom (napr. z informačného systému verejnej správy a pod.), ponuka uchádzača nebude zaradená do vyhodnotenia na základe hodnotiaceho kritéria podľa bodu 11. Výzvy a bude z predmetného obstarávania vylúčená.

**11. Kritérium na vyhodnotenie ponúk**

Predložené ponuky budú vyhodnocované podľa § 44 ods. 3 písm. a) zákona č. 343/2015 Z. z. o verejnom obstarávaní a o zmene a doplnení niektorých zákonov a to na základe najlepšieho pomeru ceny a kvality.

Za týmto účelom obstarávateľ určil nasledovné hodnotiace kritériá a váhu kritérií vyjadrenú bodovým hodnotením:

**Hodnotiace kritérium č. 1:** Cena spolu v EUR bez DPH za predmet zákazky (max. **40 bodov**);

**Hodnotiace kritérium č. 2:** Lehota dodania v kalendárnych dňoch (max. **60 bodov**);

*Pravidlo a spôsob uplatnenia kritéria č. 1:*

Uchádzač, ktorý ponúkol najnižšiu cenu spolu v EUR bez DPH za predmet zákazky (uvedená v Prílohe č. 1, v Tabuľke č. 1, stĺpec 4.) získa za kritérium č. 1 maximálny počet **40 bodov**.

Pridelenie počtu bodov za kritérium č. 1 u ostatných uchádzačov sa vykoná na základe vzorca:

Počet bodov = najnižšia ponúknutá cena spolu v EUR bez DPH za predmet zákazky : ponúknutá cena spolu v EUR bez DPH za predmet zákazky hodnotenej ponuky x 40 bodov.

Počet získaných (vypočítaných) bodov sa matematicky zaokrúhli na dve desatinné miesta.

*Pravidlo a spôsob uplatnenia kritéria č. 2:*

Uchádzač, ktorý ponúkol najkratšiu lehotu dodania v kalendárnych dňoch (uvedená v Prílohe č. 1, v Tabuľke č. 2, stĺpec 2.) získa za kritérium č. 2 maximálny počet **60 bodov**.

Pridelenie počtu bodov za kritérium č. 2 u ostatných uchádzačov sa vykoná na základe vzorca:

Počet bodov = najkratšia ponúknutá lehota dodania v kalendárnych dňoch : ponúknutá lehota dodania v kalendárnych dňoch hodnotenej ponuky x 60 bodov.

Počet získaných (vypočítaných) bodov sa matematicky zaokrúhli na dve desatinné miesta.

**Určenie celkového poradia uchádzačov:**

Najvyšší možný počet získaných bodov spolu za kritérium č. 1 a č. 2 je **100 bodov**. Úspešným bude ten uchádzač, ktorý dosiahne za kritérium č. 1 a 2 spolu najvyšší súčet bodov. Tento uchádzač sa umiestni ako prvý v poradí a bude úspešným uchádzačom. Úspešnému uchádzačovi obstarávateľ bezodkladne po vyhodnotení ponúk doručí na predmet zákazky elektronickú objednávku.

Uchádzači, ktorí získajú nižší počet bodov ako úspešný uchádzač sa umiestnia na ďalších miestach v poradí podľa počtu dosiahnutých bodov a budú neúspešní.

Elektronická aukcia sa v predmetnom verejnom obstarávaní neuplatňuje.

**12. Forma, miesto a spôsob predkladania dokladov, ktoré tvoria ponuku uchádzača**

Uchádzač predkladá ponuku, t.j. požadované dokumenty, ktoré sú obsahom ponuky, **výhradne v listinnej forme.**

**1)Miesto doručenia ponúk:**
Dopravný podnik mesta Žiliny s.r.o., Kvačalova 2, 011 40 Žilina

**2)Formálne náležitosti predkladania ponúk:**

Dokumenty tvoriace obsah ponuky musia byť predložené/doručené obstarávateľovi v samostatnom (nepriehľadnom) uzavretom obale, ktorý musí obsahovať nasledovné údaje:

* adresu sídla obstarávateľa: Dopravný podnik mesta Žiliny s.r.o., Kvačalova 2, 011 40 Žilina
* obchodný názov (meno), adresu sídla uchádzača
* označenie obalu: „**NEOTVÁRAŤ – VEREJNÉ OBSTARÁVANIE**"
* označenie predmetu zákazky: ***„Modernizácia označovačov cestovných lístkov“***

**3)Spôsob doručenia ponúk akceptovaný obstarávateľom:**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod. (prestávka: 11,00 – 11,30 hod.).

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia ponuky do dispozičnej sféry obstarávateľa.

Predloženie ponúk v inej ako v listinnej forme je v rozpore s požiadavkami obstarávateľa a takto doručené ponuky nebudú zaradené do vyhodnotenia na základe hodnotiaceho kritéria podľa bodu 11. Výzvy a budú z verejného obstarávania vylúčené.

**13. Lehota na predkladanie ponúk**

Termín: **do 11.03.2022 do 14:00 hod.**

Ponuky predložené po uplynutí lehoty na predkladanie ponúk nebude možné zaradiť do vyhodnotenia ponúk. Ponuky predložené po uplynutí lehoty na predkladanie ponúk sa vrátia uchádzačom neotvorené.

Predložené ponuky nemožno odvolať po uplynutí lehoty na predkladanie ponúk.

Ponuky predložené v lehote na predkladanie ponúk ostávajú archivované ako súčasť dokumentácie k predmetnému verejnému obstarávaniu.

**14. Lehota na vysvetľovanie informácií uvedených vo výzve a informácií týkajúcich sa predmetu zákazky**

Uchádzač môže požiadať obstarávateľa o písomné vysvetlenie informácií, ktoré sú uvedené vo výzve na predkladanie ponúk a ktoré sa týkajú predmetu zákazky. Môže tak urobiť v termíne najneskôr do 07.03.2022 (vrátane tohto dňa). Žiadosť o vysvetlenie uchádzač zašle e-mailom na adresu obstarávateľa: peter.durkovsky@dpmz.sk. Obstarávateľ bezodkladne, najneskôr do 08.03.2022 (vrátane tohto dňa) podá záujemcovi/uchádzačovi písomne (e-mailom) vysvetlenie. Toto vysvetlenie spolu s otázkami zo žiadosti zašle súčasne všetkým osloveným subjektom a zverejní na svojom webovom sídle pri predmetnej zákazke. Ak bude potrebné, obstarávateľ primerane predĺži lehotu na predkladanie ponúk.

**15. Vyhodnotenie ponúk, informácia o výsledku vyhodnotenia cenových ponúk**

Po uplynutí lehoty na predkladanie ponúk komisia obstarávateľa ponuky bezodkladne vyhodnotí, či uchádzač predložil všetky doklady požadované obstarávateľom vo výzve a či uchádzač splnil podmienky/požiadavky stanovené obstarávateľom na predmet zákazky. V prípade, že uchádzač splnil všetky stanovené podmienky/požiadavky vo výzve a predložil všetky požadované doklady, bude jeho ponuka vyhodnocovaná na základe hodnotiaceho kritéria, ktoré je uvedené v bode 11 tejto Výzvy. Ak počas vyhodnotenia ponúk bude relevantné, obstarávateľ požiada uchádzača o vysvetlenie ponuky a určí lehotu na doručenie vysvetlenia.

Ponuky uchádzačov sa zoradia podľa výšky dosiahnutého počtu bodov. Úspešným bude ten uchádzač, ktorý dosiahne za kritérium č. 1 a 2 spolu najvyšší súčet bodov v porovnaní s ostatnými vyhodnocovanými ponukami. Tento uchádzač sa umiestni na 1. mieste v poradí uchádzačov.

Uchádzači, ktorí sa umiestnia na druhom a ďalších miestach v poradí, budú vyhodnotení ako neúspešní uchádzači. V prípade, že ponuku predloží iba jeden uchádzač, porovnávanie získaného počtu bodov nebude v rámci vyhodnotenia realizované a komisia obstarávateľa súťaže posúdi, či ponuku uchádzača príjme, alebo uplatní možnosť zrušenia obstarávania na základe vyhradeného práva v bode 17. tejto Výzvy.

Obstarávateľ bezodkladne po vyhodnotení ponúk oznámi informáciu o výsledku vyhodnotenia ponúk každému uchádzačovi, ktorý predložil ponuku a informáciu o výsledku vyhodnotenia ponúk zverejní na svojom webovom sídle pri konkrétnej zákazke. Obstarávateľ zdokumentuje priebeh verejného obstarávania a záznam uchováva v dokumentácii z obstarávania zákazky.

**16. Postup po vyhodnotení ponúk**

Po odoslaní informácie o výsledku vyhodnotenia ponúk uchádzačom, obstarávateľ bezodkladne písomne (e-mailom) zašle úspešnému uchádzačovi elektronickú objednávku na predmet zákazky.

**17. Doplňujúce informácie**

1.Všetky výdavky a náklady spojené s prípravou a predkladaním ponuky znáša záujemca o zákazku bez finančného nároku voči obstarávateľovi a to bez ohľadu na výsledok tohto verejného obstarávania.

2.Obstarávateľ si vyhradzuje právo zrušiť postup zadávania zákazky v prípade, ak všetky ponuky nespĺňajú požiadavky obstarávateľa uvedené vo výzve na predkladanie ponúk, ak ponuka úspešného uchádzača alebo všetky predložené ponuky prekročia výšku finančných prostriedkov, ktorú môže obstarávateľ použiť na financovanie predmetu zákazky. Tiež si vyhradzuje právo zrušiť obstarávanie predmetu zákazky, ak sa zmenili okolnosti, za ktorých bolo obstarávanie začaté, alebo môže postup zadávania časti zákazky zrušiť, pokiaľ bola obstarávateľovi predložená iba jedna ponuka, resp. ak iba jedna ponuka splnila všetky požiadavky obstarávateľa uvedené vo Výzve na predkladanie ponúk.

3.Obstarávateľ si vyhradzuje právo zrušiť toto obstarávanie aj v prípade, ak na predmet zákazky, alebo na predmet časti zákazky nebola predložená v lehote na predkladanie ponúk žiadna ponuka.

4.Obstarávateľ si vyhradzuje právo zrušiť verejné obstarávanie zákazky aj v prípade, ak na predmet zákazky boli predložené dve alebo viaceré ponuky, ktoré získali v rámci vyhodnotenia rovnaký počet bodov.

**18. Zoznam príloh k Výzve na predkladanie ponúk**

Príloha č. 1: Opis predmetu zákazky, jeho technická špecifikácia a návrh na plnenie kritérií

Príloha č. 2: Čestné vyhlásenie

Zverejnenie zákazky: webové sídlo obstarávateľa

http://www.dpmz.sk/zakazky-s-nizkou-hodnotou/

**V Žiline, 03.03.2022**

Vypracoval: Ing. Peter Ďurkovský, odd. verejného obstarávania